En el marc del nou sistema de finançament, la Generalitat de Catalunya té assumides competències en l'àmbit de la gestió i la liquidació de tributs cedits, entre les quals cal incloure la relativa a l'aprovació dels models d'autoliquidació de l'impost sobre transmissions patrimonials i actes jurídics documentats.
Per altra banda, dintre del procés de modernització i adaptació a l'entorn de les noves tecnologies en què es troba immersa l'Administració de la Generalitat de Catalunya, i per tal de donar un acurat compliment als principis de seguretat jurídica i màxima transparència de les actuacions que afecten l'esfera de drets i obligacions de la ciutadania, aquesta Administració ha posat a disposició dels contribuents un programa d'ajuda per a la confecció de les autoliquidacions de l'impost esmentat que s'hagin de realitzar per mitjà del model d'imprès número 600.
Així mateix, s'ha portat a terme una tasca genèrica d'actualització dels impresos d'autoliquidació per tal de facilitar el seu emplenament, així com per racionalitzar el seu règim de presentació.
En aquest sentit, s'aproven dos models nous de declaració, per mitjà dels quals es presenta el resum anual de les autoliquidacions presentades durant l'exercici fiscal.
Per una banda, i en relació amb les autoliquidacions dels pagaments en metàl·lic de documents negociats per entitats col·laboradores que es presenten mensualment mitjançant el model d'imprès 610, s'aprova el nou model 611, de resum anual dels pagaments esmentats, i s'adequa aquesta declaració al format informàtic utilitzat per les entitats obligades a la seva presentació.
Per altra banda, i respecte de les autoliquidacions del pagament en metàl·lic de documents que comportin acció canviària o endossables a l'ordre, emesos pel comerç minorista, que s'autoliquiden per mitjà del model 615, de presentació mensual, es crea un nou imprès de declaració resum anual, número 616, que actua com a peça de tancament de les obligacions informatives dels obligats tributaris.
Les actuacions esmentades en els paràgrafs anteriors, orientades a la consecució del més acurat compliment de la normativa de l'impost, rep la necessària cobertura jurídica mitjançant aquesta Ordre, tant pel que fa als models que s'obtenen del subministrament directe per l'Administració mateixa, com del model que s'obté per mitjà del programa d'ajuda abans esmentat.
D'altra banda, aquesta Ordre també estableix el règim de presentació i ingrés de les autoliquidacions realitzades per mitjà dels models d'impresos que aprova, per tal que els contribuents coneguin en tot moment l'actuació que han de dur a terme a fi de donar compliment a les seves obligacions.
Finalment, cal tenir present que conforme a l'article 37 de la Llei 15/1997, de 24 de setembre, de taxes i preus públics de la Generalitat de Catalunya, la venda d'impresos de subministrament oficial constitueix el fet imposable d'una taxa.
Atès que dit fet imposable només es verifica en el cas del subministrament en suport paper del model d'imprès número 600, la present Ordre únicament estableix l'import de la taxa derivada d'aquest supòsit.
En aquest sentit, l'article 40 de la Llei 15/1997.en la redacció donada per la Llei 21/2001, de 28 de desembre, de mesures fiscals i administratives. estableix que la quota de la taxa ha de quedar fixada en l'import del seu cost directe arrodonit a l'alça fins al múltiple de 10 cèntims d'euro més proper.
Aquest precepte disposa alhora que l'aprovació de l'import de les taxes pels impresos subministrats per cada Departament s'ha d'efectuar mitjançant ordre del seu titular.
1.1 S'aproven els models d'impresos d'autoliquidació números 600, 610, 611, 615, 616 i 630, els quals figuren en l'annex d'aquesta Ordre.
1.2 El model 600 comprèn tres fulls, el primer full amb quatre exemplars (un per a l'Administració, un per a la persona interessada, un per a l'entitat col·laboradora i una carta de pagament), i el segon i el tercer fulls amb dos exemplars cada un (un per a l'Administració i un per a la persona interessada).
1.3 El model 610 consta de cinc fulls, el primer full amb tres exemplars (un per a l'Administració, un per la persona interessada i un per a l'entitat col·laboradora), i el segon, tercer, quart i cinquè fulls amb dos exemplars cada un (un per a l'Administració i un per la persona interessada).
1.4 El model 611 consta d'un full, amb dos exemplars (un per a l'Administració i un per a la persona interessada).
1.5 El model 615 consta d'un full, amb tres exemplars (un per a l'Administració, un per a la persona interessada i un per a l'entitat col·laboradora).
1.6 El model 616 consta d'un full, amb dos exemplars (un per a l'Administració i un per a la persona interessada).
1.7 El model 630 consta d'un full, amb tres exemplars (un per a l'Administració, un per a la persona interessada i un per a l'entitat col·laboradora).
2.1 El model 600 s'utilitza per realitzar l'autoliquidació de les transmissions patrimonials oneroses, les operacions societàries i els actes jurídics documentats, que es trobin subjectes a l'impost sobre transmissions patrimonials i actes jurídics documentats, sempre que no s'hagi aprovat un model d'imprès específic per autoliquidar l'acte o la operació de què es tracti.
2.2 L'ingrés que, si s'escau, es derivi de les autoliquidacions confeccionades mitjançant el model 600 es pot realitzar bé al servei de caixa de la Tresoreria Territorial o a l'oficina liquidadora competent, bé a les entitats col·laboradores habilitades a l'efecte.
2.3 La presentació de les autoliquidacions practicades amb el model 600 s'ha de realitzar a la delegació de la Direcció General de Tributs o a l'oficina liquidadora competent.
3.1 El model 610 s'utilitza per a realitzar l'autoliquidació de la modalitat de documents mercantils de l'impost sobre transmissions patrimonials i actes jurídics documentats, derivada del pagament en metàl·lic de documents negociats per entitats col·laboradores.
3.2 L'ingrés que, en el seu cas, es derivi de l'autoliquidació confeccionada mitjançant el model 610 es pot realitzar bé a qualsevol servei de caixa de la Tresoreria Territorial, bé a les entitats col·laboradores habilitades a l'efecte.
3.3 La presentació de l'autoliquidació practicada amb el model 610 es pot realitzar a qualsevol delegació de la Direcció General de Tributs competent.
4.1 El model 611 s'utilitza per declarar el resum anual de les autoliquidacions de la modalitat de documents mercantils de l'impost sobre transmissions patrimonials i actes jurídics documentats, derivada del pagament en metàl·lic de documents negociats per entitats col·laboradores, que s'hagin meritat durant l'any anterior.
4.2 La presentació de la declaració es pot realitzar a qualsevol delegació de la Direcció General de Tributs competent, entre l'1 de gener i el 20 de febrer de l'any immediatament posterior al qual es refereix.
5.1 El model 615 s'utilitza per realitzar l'autoliquidació de la modalitat de documents mercantils de l'impost sobre transmissions patrimonials i actes jurídics documentats, derivada del pagament en metàl·lic de documents que comportin acció canviària o endossables a l'ordre, emesos pel comerç minorista.
5.2 L'ingrés que, si s'escau, es derivi de l'autoliquidació confeccionada mitjançant el model 615 es pot realitzar bé a qualsevol servei de caixa de la Tresoreria Territorial, bé a les entitats col·laboradores habilitades a l'efecte.
5.3 La presentació de l'autoliquidació practicada amb el model 615 es pot realitzar a qualsevol delegació de la Direcció General de Tributs.
6.1 El model 616 s'utilitza per declarar el resum anual de les autoliquidacions de la modalitat de documents mercantils de l'impost sobre transmissions patrimonials i actes jurídics documentats, derivada del pagament en metàl·lic de documents que comportin acció canviària o endossables a l'ordre, emesos pel comerç minorista.
6.2 La presentació de la declaració es pot realitzar a qualsevol delegació de la Direcció General de Tributs, entre l'1 de gener i el 20 de febrer de l'any immediatament posterior al qual es refereix.
7.1 El model 630 s'utilitza per realitzar l'autoliquidació de la modalitat de documents mercantils de l'impost sobre transmissions patrimonials i actes jurídics documentats, derivada del pagament en metàl·lic de lletres de canvi.
7.2 L'ingrés que, en el seu cas, es derivi de l'autoliquidació confeccionada mitjançant el model 630 es pot realitzar bé al servei de caixa de la Tresoreria Territorial o a l'oficina liquidadora competent, bé a les entitats col·laboradores habilitades a l'efecte.
7.3 La presentació de l'autoliquidació practicada amb el model 630 s'ha de realitzar a la delegació de la Direcció General de Tributs competent.
La quota de la taxa pel subministrament en paper del model d'imprès número 600 es fixa en 30 cèntims d'euro.
El model d'autoliquidació 600 aprovat per l'Ordre de 31 de desembre de 2001 es podrà presentar vàlidament durant els quatre mesos posteriors a l'entrada en vigor d'aquesta Ordre.
A l'entrada en vigor d'aquesta Ordre es deroguen:
a) L'Ordre de 31 de desembre de 2001, per la qual s'aproven diversos models d'autoliquidació d'impostos gestionats pel Departament d'Economia i Finances i es fixa l'import en euros de la taxa que grava el seu subministrament (DOGC núm. 3544, de 2.1.2002), en les seves disposicions referides als models 600 i 630.
b) L'Ordre ECF/65/2003, de 22 de gener, per la qual s'aproven els models d'autoliquidació 610 i 615 de l'impost sobre transmissions patrimonials i actes jurídics documentats i es fixa la quota de la taxa que en grava el subministrament (DOGC núm. 3830, de 25.2.2003).
Models d'impresos d'autoliquidació.